Prevyu. O‘zbekiston Toshkentda mag‘lub bo‘lmayapti, Saudiya 12 o‘yindan buyon safarda g‘alaba qozonmagan

Sababi aynan Vadim Abramov va Erve Renar shogirdlari o‘rtasidagi o‘zaro bahslarda guruh g‘olibi aniqlanishi kutilmoqda. Vakillarimizning g‘alabasi guruhdagi asosiy ta'qibchimiz Saudiyani 4 ochkoga ortda qoldirish imkoniyatini bersa, arablarning muvaffaqiyati peshqadamlikni ularga tortiq etadi.

 JCh-2022 saralash bosqich uchrashuvi.
«D» guruhi. 5-tur. 14 noyabr (payshanba)
O‘zbekiston – Saudiya Arabistoni
Toshkent, «Paxtakor» stadioni.
Bosh hakam: Ryuji Sato (Yaponiya)
O‘yin boshlanish vaqti: 17:00.
TV-translatsiya: «Sport», «Saudi Spors HD»
 
 O‘zaro o‘yinlar tarixi: 11-to‘qnashuv 
So‘nggi 10 yillikda Osiyoning top-10 terma jamoalari qatorida e'tirof etiluvchi O‘zbekiston va Saudiya Arabistoni terma jamoalari 1994 yildan buyon o‘zaro 10 marotiba uchrashishgan. Ushbu bahslarda vakillarimiz 4 marta g‘alaba qozongan bo‘lishsa, bir marta durang qayd etilgan. 5 uchrashuvda esa saudiyaliklar zafar qozonishgan.
Dastlabki g‘alaba 1994 yilgi Osiyo O‘yinlari doirasidagi 1-turda erishilgan. Rustam Akromov va Birodar Abduraimov murabbiyligidagi O‘zbekiston milliy jamoasi Sergey Lebedev, Mirjalol Qosimov va Igor Shkvirinning gollari evaziga 4:1 hisobida mag‘lub etgandi.
Saudiya Arabistoni ustidan qozonilgan so‘nggi g‘alabamiz esa Osiyo Kubogi-2015da erishilgan. Sardor Rashidov benefisiga aylangan uchrashuvda uning 2 va 80-daqiqalarda, Vohid Shodiyevning esa 71-daqiqadagi gollari yakunda jamoamiz g‘alabasini ta'minlagan.
O‘zbekiston va Saudiya Arabistoni o‘rtasidagi so‘nggi 5 uchrashuv: 
22.07.2007. Saudiya Arabistoni – O‘zbekiston – 2:1.
26.03.2008. O‘zbekiston – Saudiya Arabistoni – 3:0
22.06.2008. Saudiya Arabistoni – O‘zbekiston – 4:0
09.10.2010. Saudiya Arabistoni – O‘zbekiston – 4:0
18.01.2015. O‘zbekiston – Saudiya Arabistoni – 3:1
 
O‘zbekiston t/jning so‘nggi 5 ta o‘yini:
05.09.2019. Falastin – O‘zbekiston – 2:0
09.09.2019. O‘zbekiston – Iroq – 0:0
10.10.2019. O‘zbekiston – Yaman – 5:0
15.10.2019. Singapur – O‘zbekiston – 1:3
09.11.2019. O‘zbekiston – Qirg‘iziston - 3:1
 
Saudiya Arabistoni t/jning so‘nggi 5 ta o‘yini:
10.08.2019. Iordaniya – Saudiya Arabistoni – 3:0
05.09.2019. Saudiya Arabistoni – Mali – 1:1
10.09.2019. Yaman – Saudiya Arabistoni – 2:2
10.10.2019. Saudiya Arabistoni – Singapur – 3:0
15.10.2019. Falastin – Saudiya Arabistoni – 0:0
 
O‘zbekiston mezbonlikda yutqazmayapti, Saudiya Arabistoni mehmonda yutolmayapti
Fakt: O‘zbekiston terma jamoasi o‘z maydonida so‘nggi marta 2018 yilning 11 sentabr kuni o‘rtoqlik uchrashuvida Eron terma jamoasiga mag‘lub bo‘lgandi. O‘shandan buyon Toshkentda o‘tkazilgan 6 ta uchrashuvda vakillarimiz mag‘lubiyatga uchrashgani yo‘q.
Fakt: Caudiya Arabistoni so‘nggi marta safarda 2017 yilning 22 dekabr kuni Fors Ko‘rfazi kubogi doirasida Kuvayt terma jamoasini 1:2 hisobida mag‘lub etib qaytgan. JCh-2018 va Osiyo Kubogi-2019 final bosqichidagi uchrashuvlarini inobatga olmasak, Saudiya Arabistoni 2017 yilgi mehmondagi g‘alabasidan keyin safarda o‘tkazilgan 12 ta uchrashuvda g‘alaba qozona olmayapti.
Usmon Ibodov tayyorladi.